
Par pieteikumu projektam “Publiska dzeramā ūdens punkta izveide Alderos” 

Biedrība “Jūras Zeme” 2026. gada 12. jūlijā uzsāka projektu iesniegumu pieņemšanas 4. kārtu atklāta konkursa Eiropas Lauksaimniecības fonda lauku attīstībai (turpmāk – ELFLA) intervences “Darbību īstenošana saskaņā ar sabiedrības virzītas vietējās attīstības stratēģiju, tostarp sadarbības aktivitātes un to sagatavošana” (LA19) aktivitātē “Vietējās ekonomikas stiprināšanas iniciatīvas” un “Kopienu spēcinošas un vietas attīstību sekmējošas iniciatīvas” (COLA19). 
Projektu iesniegšanas termiņš Lauku atbalsta dienesta (turpmāk – LAD) Elektroniskās pieteikšanās sistēmā ir līdz 2026. gada 10. augustam. Rīcībā ELFLA M3.3. “Ciemu un apkaimju pilnveide, kopienu spēcinošās aktivitātes Ādažu pilsētā, Ādažu un Sējas pagastos” (turpmāk – ELFLA M3.3.) pieejamais finansējums 13 607,32 euro.
Rīcībā ELFLA M3.3. attiecināmās izmaksas:
1) jaunu pamatlīdzekļu un programmu nodrošinājuma iegādes un uzstādīšanas izmaksas;
2) jaunas būvniecības, būves pārbūves, ierīkošanas, novietošanas, atjaunošanas un restaurācijas izmaksas;
3) būvmateriālu iegādes izmaksas, pamatojoties uz būvspeciālista sastādītu tāmi un skici;
4) būvniecības, tai nepieciešamo būvmateriālu un mazvērtīgā inventāra iegādes izmaksas sabiedrisko objektu labiekārtošanai, ja būvdarbiem nav nepieciešama būvniecības ieceres dokumentācija;
5) mācību izmaksas, ja projektu īsteno biedrība vai nodibinājums un tajās piedalās vismaz 10 dalībnieku;
6) ar sabiedriskajām attiecībām saistītās izmaksas vietas pievilcības veidošanai (nepārsniedzot 10 % no pamatizmaksām);
7) projekta iesnieguma sagatavošanas un vispārējās izmaksas (arhitektu, inženieru honorāri, ekspertīzes, u.c.).
Pašvaldības Projektu uzraudzības komisija š.g. 14. jūlijā atbalstīja projekta “Publiska dzeramā ūdens punkta izveide Alderos”” (turpmāk – Projekts) īstenošanu Ādažu pagastā, Ādažu novadā. 
Rīcības ELFLA M3.3. tieši paredz atbalstu vietējo sabiedrisko objektu (piemēram, parku, atpūtas vietu) izveidei un labiekārtošanai. Dzeramā ūdens punkts ir būtisks dabas taku un rekreācijas zonu labiekārtojuma elements. Projekts sekmē ciemu pilnveidi, veicinot veselīgu un ilgtspējīgu dzīvesveidu vietējā kopienā. Brīvkrānu ierīkošana uz takām un celiņiem nodrošina iedzīvotājiem nepieciešamo resursu aktīvai atpūtai (skriešanai, pastaigām, riteņbraukšanai), tādējādi motivējot pavadīt vairāk laika dabā. Ūdens pieejamība publiskajā ārtelpā uzlabo vietas potenciālu un pievilcību. Dzeramā ūdens punktu ierīkošana ir vidi saudzējoša iniciatīva, jo tā mazina nepieciešamību pēc fasētā ūdens plastmasas pudelēs, tādējādi tieši veicinot klimata pārmaiņu mazināšanu un resursu efektīvu izmantošanu.
Projekta ietvaros plānots ierīkot vienu dzeramā ūdens brīvkrānu Kanālu ielā, Alderos, Ādažu pagastā, nodrošinot bez maksas dzeramā ūdens pieejamību visām sabiedrības grupām, tostarp bērniem un mazāk aizsargātām personām. Tas būtu sabiedriskā labuma projekts, nav komerciāls, ir publiski pieejams un kalpo kopīgām interesēm
Projekta īstenošanas termiņš ir 1 gads pēc LAD lēmuma pieņemšanas.
Projekta kopējās plānotās attiecināmās izmaksas ir 13 607,32 euro, tajā skaitā ELFLA finansējums 12 246,59 euro un pašvaldības līdzfinansējums 1360,73 euro. Projekta apstiprināšanas gadījumā tā īstenošanai plānots saņemt 30 % avansa maksājumu (3 673,98 euro) un pašvaldības finansējumu 9933,34 euro, kas jāparedz Centrālās pārvaldes Attīstības un projektu nodaļas 2026. un 2027. gada budžeta tāmēs. 
Projekts atbilst Ādažu novada ilgtspējīgas attīstības stratēģijai līdz 2037. gadam – saskan ar stratēģijas telpiskās attīstības perspektīvas vadlīnijās (12. punkts) noteikto, ka publiskās ārtelpas teritorijās jāievieš dzeramā ūdens brīvkrāni. Tas ir saistīts ar stratēģisko mērķi SM1 par drošu un sakārtotu infrastruktūru.
Projekts atbilst Ādažu novada Ilgtspējīgas enerģētikas un klimata rīcības plānam līdz 2030. gadam (ĀNIEKRP) – šis projekts ir iekļauts plāna prioritāro pasākumu sarakstā (15. pasākums), paredzot veicināt bezmaksas brīvi piekļūstama dzeramā ūdens pieejamību publiskās vietās (stacijās, peldvietās, parkos, iestādēs), lai pielāgotos klimata pārmaiņām (karstuma viļņiem).
Projekts atbilst Ādažu novada Attīstības programmas (2021-2027.) vidējā termiņa prioritātei “VTP5: Resursu efektīva izmantošana un attīstība” rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana” uzdevumam “U5.1.1: Sekmēt novada publiskās ārtelpas attīstību” (pasākumi “Ā5.1.1.1. Pasākumi obligātās, jeb nepieciešamās (ielas) publiskās ārtelpas teritoriju labiekārtojuma uzlabošanai”, “Ā5.1.1.6. Dzeramā ūdens punktu izveidošana novadā”).
Projekts atbilst Ādažu pilsētas un Ādažu pagasta ciemu attīstības plānos norādītajiem pasākumiem un stratēģiskajiem mērķiem - ierīkot bezmaksas dzeramā ūdens krānus vai ņemšanas vietas. 
Pamatojoties uz Pašvaldību likuma 4. panta pirmās daļas  2. un 6. punktu, kā arī ņemot vērā Projektu uzraudzības komisijas 14.07.2026. atzinumu un domes Finanšu komitejas 15.07.2026. atzinumu, Ādažu novada dome
NOLEMJ:
1. [bookmark: _Hlk162989100]Atbalstīt projekta “Publiska dzeramā ūdens punkta izveide Alderos” pieteikuma iesniegšanu biedrības “Jūras zeme” rīcībā ELFLA M3.3. “Ciemu un apkaimju pilnveide, kopienu spēcinošās aktivitātes Ādažu pilsētā, Ādažu un Sējas pagastos” ar kopējo plānoto finansējumu 13 607,32 euro, tajā skaitā Eiropas Lauksaimniecības fonda lauku attīstībai finansējums 12 246,59 euro un pašvaldības līdzfinansējums 1360,73 euro.
2. Centrālās pārvaldes Attīstības un projektu nodaļai sagatavot un līdz 2026. gada 10. augustam iesniegt Lauku atbalsta dienesta Elektroniskās pieteikšanās sistēmā projekta “Publiska dzeramā ūdens punkta izveide Alderos” pieteikumu.
3. Projekta apstiprināšanas gadījumā tā īstenošanai nepieciešamo finansējumu 9933,34 euro paredzēt Attīstības un projektu nodaļas 2027. gada budžeta projekta tāmē. 
4. Papildināt Ādažu novada Attīstības programmas (2021.-2027.) Rīcības plāna uzdevumu “U5.1.1: Sekmēt novada publiskās ārtelpas attīstību” ar jaunu pasākumu “Ā5.1.1.8. Projekta “Publiska dzeramā ūdens punkta izveide Alderos” īstenošana”, norādot, ka pasākumu īsteno Attīstības un projektu nodaļa, pasākuma īstenošanas laiks: 2026.-2027. gads, pasākuma finansējums: ES fondu finansējums un pašvaldības finansējums, iznākuma rādītājs: Īstenots LEADER projekts “Publiska dzeramā ūdens punkta izveide Alderos”.
5. Pilnvarot pašvaldības domes priekšsēdētāju parakstīt ar projekta sagatavošanu un īstenošanu saistītos dokumentus.
6. Projekta apstiprināšanas gadījumā uzdot Attīstības un projektu nodaļai organizēt tā īstenošanu.
7. Pašvaldības izpilddirektora vietniecei veikt lēmuma izpildes kontroli.



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

